CELEX: 32021R1122
Language: et
Date: 2021-07-08 00:00:00
Title: Komisjoni rakendusmäärus (EL) 2021/1122, 8. juuli 2021, millega muudetakse rakendusmäärust (EL) 2016/1368, lisades Euroopa Parlamendi ja nõukogu määruse (EL) 2016/1011 kohasesse finantsturgudel kasutatavate kriitilise tähtsusega võrdlusaluste loetellu Norra pankadevahelise laenuintressimäära ja jättes nimetatud loetelust välja Londoni pankadevahelise laenuintressimäära (EMPs kohaldatav tekst)

9.7.2021   
               
               
                  ET
               
               
                  Euroopa Liidu Teataja
               
               
                  L 243/39
               
            
         KOMISJONI RAKENDUSMÄÄRUS (EL) 2021/1122,
         8. juuli 2021,
         millega muudetakse rakendusmäärust (EL) 2016/1368, lisades Euroopa Parlamendi ja nõukogu määruse (EL) 2016/1011 kohasesse finantsturgudel kasutatavate kriitilise tähtsusega võrdlusaluste loetellu Norra pankadevahelise laenuintressimäära ja jättes nimetatud loetelust välja Londoni pankadevahelise laenuintressimäära
         (EMPs kohaldatav tekst)
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 8. juuni 2016. aasta määrust (EL) 2016/1011, mis käsitleb indekseid, mida kasutatakse võrdlusalustena finantsinstrumentide ja -lepingute puhul või investeerimisfondide tootluse mõõtmiseks, ning millega muudetakse direktiive 2008/48/EÜ ja 2014/17/EL ning määrust (EL) nr 596/2014, (1) eriti selle artikli 20 lõiget 1,
         ning arvestades järgmist:
         
                     (1)
                  
                  
                     Võrdlusaluseid võib tunnustada kriitilise tähtsusega võrdlusalustena vastavalt määruse (EL) 2016/1011 artikli 20 lõike 1 punktile a, b või c. Artikli 20 lõike 1 punkti b kohaselt peavad võrdlusalused selleks, et neid saaks tunnustada kriitilise tähtsusega võrdlusalustena, põhinema peamiselt ühes liikmesriigis asuvate sisendandmete esitajate andmetel ning neid tuleb kõnealuses liikmesriigis käsitada kriitilise tähtsusega võrdlusalustena. 11. augustil 2016 võttis komisjon vastu rakendusmääruse (EL) 2016/1368, (2) millega kehtestati kriitilise tähtsusega võrdlusaluste loetelu.
                  
               
                     (2)
                  
                  
                     Määrust (EL) 2016/1011 kohaldatakse Euroopa Majanduspiirkonnas (EMP) ja seda hakati Norra õiguses rakendama 6. detsembril 2019.
                  
               
                     (3)
                  
                  
                     3. detsembril 2020 esitas Norra pädev asutus (edaspidi „Finanstilsynet“) Euroopa Väärtpaberiturujärelevalvele („ESMA“) ettepaneku tunnustada määruse (EL) 2016/1011 artikli 20 lõike 1 punkti b alusel kriitilise tähtsusega võrdlusalusena Norra pankadevahelist laenuintressimäära (Norwegian Interbank Offered Rate, edaspidi „NIBOR“), kuna see on Norras kriitilise tähtsusega ja põhineb ainult Norras asuvate sisendandmete esitajate andmetel.
                  
               
                     (4)
                  
                  
                     NIBOR on viiteintressimäär, mis põhineb selliste intressimäärade keskmisel, millega Norra rahaturul tegutsevad pangad on nõus andma üksteisele tagatiseta eri lõpptähtaegadega laene. NIBOR määratakse kindlaks iga päev viie erineva tähtaja kohta: üks nädal ning üks, kaks, kolm ja kuus kuud. 3. detsembri 2020. aasta seisuga osales NIBORi rühmas kuus panka, mis kõik asuvad Norras.
                  
               
                     (5)
                  
                  
                     Finanstilsynet väitis ESMA-le esitatud hinnangus, et kui NIBORi väljaandmine lõpetataks või kui seda antaks välja sellistele sisendandmetele või sellisele sisendandmete esitajate rühmale tuginedes, mis ei peegelda enam aluseks olevat turgu või majandusolukorda, võiks sellel olla märkimisväärne kahjulik mõju Norra finantsturgude toimimisele.
                  
               
                     (6)
                  
                  
                     Finanstilsyneti hinnang näitab, et NIBORit kasutatakse võrdlusalusena kodumajapidamistele ja mittefinantsasutustele antavate laenude puhul kogusummas ligikaudu 418 miljardit eurot, mis on 94 % kõigist Norras kodumajapidamistele ja mittefinantsasutustele antud laenudest ning 136 % Norra sisemajanduse koguproduktist. Lisaks on NIBOR võrdlusaluseks kupongimaksetele, mis moodustavad umbes 60 % muutuva intressimääraga võlakirjade kogunimiväärtusest Norras ja mille kogusumma on ligikaudu 130 miljardit eurot. Samuti juhtis Finanstilsynet ühe keskse vastaspoole andmete alusel tähelepanu ka sellele, et NIBORit kasutatakse võrdlusalusena börsiväliste intressimäära tuletisinstrumentide puhul, mille tinglik väärtus oli 2020. aasta oktoobri seisuga vähemalt 1988 miljardit eurot. Lõpetuseks märkis Finanstilsynet, et NIBORit kasutatakse praegu võrdlusalusena investeerimisfondides, mille varade netoväärtus kokku on 0,3 miljardit eurot. NIBORit järgivate finantsinstrumentide ja -lepingute koguväärtus on seega vähemalt kaheksa korda suurem kui Norra rahvamajanduse kogutoodang.
                  
               
                     (7)
                  
                  
                     Finanstilsyneti hinnangus järeldati, et NIBOR on Norra finantsstabiilsuse ja turu usaldusväärsuse seisukohast ülioluline ning et NIBORi väljaandmise lõpetamisel või ebausaldusväärsusel oleks märkimisväärne kahjulik mõju Norra finantsturgude toimimisele ning äriühingutele ja tarbijatele, kuna sellega on seotud laenud, tarbijakrediiditooted, börsivälised intressimäära tuletisinstrumendid ja investeerimisfondid.
                  
               
                     (8)
                  
                  
                     28. jaanuaril 2021 saatis ESMA komisjonile arvamuse, milles ta sedastas, et Finanstilsyneti hinnang vastab määruse (EL) 2016/1011 artikli 20 lõikes 3 sätestatud kriteeriumidele ning et Finanstilsynet on esitanud kvantitatiivsed andmed, mis toetavad taotlust tunnustada NIBORit kriitilise tähtsusega võrdlusalusena, samuti analüüsi, mis näitab NIBORi väga olulist rolli Norra majanduses.
                  
               
                     (9)
                  
                  
                     Määruse (EL) 2016/1011 artikli 20 lõike 1 kohaselt peab komisjon kriitilise tähtsusega võrdlusaluste loetelu läbi vaatama vähemalt iga kahe aasta järel ning neid võrdlusaluseid peavad välja andma liidus asuvad haldurid. 31. jaanuaril 2020 lahkus Ühendkuningriik Euroopa Liidust. Seepärast ei saa Ühendkuningriigis asuva halduri välja antud võrdlusaluseid enam käsitada kriitilise tähtsusega võrdlusalustena ja need tuleks rakendusmääruse (EL) 2016/1368 lisas esitatud kriitilise tähtsusega võrdlusaluste loetelust välja jätta. Londoni pankadevaheline laenuintressimäär (LIBOR) liigitati 19. detsembril 2017 kriitilise tähtsusega võrdlusaluseks, mistõttu tuleks LIBOR rakendusmääruse (EL) 2016/1368 lisas esitatud kriitilise tähtsusega võrdlusaluste loetelust välja jätta.
                  
               
                     (10)
                  
                  
                     Määrust (EL) 2016/1011 muudeti Euroopa Parlamendi ja nõukogu määrusega (EL) 2019/2175 (3) muu hulgas selleks, et nimetada määruse (EL) 2016/1011 artikli 20 lõike 1 punktides a ja c osutatud kriitilise tähtsusega võrdlusaluste haldurite pädevaks asutuseks alates 1. jaanuarist 2022 ESMA. Määruse (EL) 2016/1011 artikli 20 lõike 1 punktis b osutatud kriitilise tähtsusega võrdlusaluste haldurid jäävad siiski asjaomase riikliku pädeva asutuse kompetentsi. Seepärast on asjakohane, et komisjoni kehtestatud kriitilise tähtsusega võrdlusaluste loetelus eristatakse määruse (EL) 2016/1011 artikli 20 lõike 1 punktides a ja c osutatud kriitilise tähtsusega võrdlusaluseid ja kõnealuse määruse artikli 20 lõike 1 punktis b osutatud võrdlusaluseid.
                  
               
                     (11)
                  
                  
                     Seepärast tuleks rakendusmäärust (EL) 2016/1368 vastavalt muuta.
                  
               
                     (12)
                  
                  
                     Pidades silmas NIBORi olulisust, selle laialdast kasutamist ja selle rolli kapitali paigutamisel Norras, peaks käesolev määrus jõustuma viivitamata.
                  
               
                     (13)
                  
                  
                     Käesolevas määruses sätestatud meetmed on kooskõlas Euroopa väärtpaberikomitee arvamusega,
                  
               ON VASTU VÕTNUD KÄESOLEVA MÄÄRUSE:
         
            Artikkel 1
            Rakendusmääruse (EL) 2016/1368 lisa asendatakse käesoleva määruse lisa tekstiga.
         
         
            Artikkel 2
            Käesolev määrus jõustub järgmisel päeval pärast selle avaldamist Euroopa Liidu Teatajas.
         
         
            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 8. juuli 2021
            
               
                  Komisjoni nimel
               
               
                  president
               
               Ursula VON DER LEYEN
            
         
         
            (1)  ELT L 171, 29.6.2016, lk 1.
         
            (2)  Komisjoni 11. augusti 2016. aasta rakendusmäärus (EL) 2016/1368, millega kehtestatakse finantsturgudel kasutatavate kriitilise tähtsusega võrdlusaluste loetelu vastavalt Euroopa Parlamendi ja nõukogu määrusele (EL) 2016/1011 (ELT L 217, 12.8.2016, lk 1).
         
            (3)  Euroopa Parlamendi ja nõukogu 18. detsembri 2019. aasta määrus (EL) 2019/2175, millega muudetakse määrust (EL) nr 1093/2010, millega asutatakse Euroopa Järelevalveasutus (Euroopa Pangandusjärelevalve), määrust (EL) nr 1094/2010, millega asutatakse Euroopa Järelevalveasutus (Euroopa Kindlustus- ja Tööandjapensionide Järelevalve), määrust (EL) nr 1095/2010, millega asutatakse Euroopa Järelevalveasutus (Euroopa Väärtpaberiturujärelevalve), määrust (EL) nr 600/2014 finantsinstrumentide turgude kohta, määrust (EL) 2016/1011, mis käsitleb indekseid, mida kasutatakse võrdlusalustena finantsinstrumentide ja -lepingute puhul või investeerimisfondide tootluse mõõtmiseks, ja määrust (EL) 2015/847, mis käsitleb rahaülekannetes edastatavat teavet (ELT L 334, 27.12.2019, lk 1).
      
      
         
            LISA
            
               
                  
                     „LISA
                     
                        Määruse (EL) 2016/1011 artikli 20 lõike 1 punktide a ja c kohaste kriitilise tähtsusega võrdlusaluste loetelu
                     
                     
                                 
                                    Nr
                                 
                              
                              
                                 
                                    Võrdlusalus
                                 
                              
                              
                                 
                                    Haldur
                                 
                              
                              
                                 
                                    Asukoht
                                 
                              
                           
                                 1
                              
                              
                                 Euro pankadevaheline laenuintressimäär (EURIBOR®)
                              
                              
                                 Euroopa rahaturgude instituut (EMMI)
                              
                              
                                 Brüssel, Belgia
                              
                           
                                 2
                              
                              
                                 Euroala pankadevahelise üleöölaenamise intressimäär (EONIA®)
                              
                              
                                 Euroopa rahaturgude instituut (EMMI)
                              
                              
                                 Brüssel, Belgia
                              
                           
                        
                     
                        Määruse (EL) 2016/1011 artikli 20 lõike 1 punkti b kohaste kriitilise tähtsusega võrdlusaluste loetelu
                     
                     
                                 
                                    Nr
                                 
                              
                              
                                 
                                    Võrdlusalus
                                 
                              
                              
                                 
                                    Haldur
                                 
                              
                              
                                 
                                    Asukoht
                                 
                              
                           
                                 1
                              
                              
                                 Stockholmi pankadevaheline laenuintressimäär (STIBOR)
                              
                              
                                 Rootsi pankurite assotsiatsioon (Svenska Bankföreningen)
                              
                              
                                 Stockholm, Rootsi
                              
                           
                                 2
                              
                              
                                 Varssavi pankadevaheline laenuintressimäär (WIBOR)
                              
                              
                                 GPW Benchmarks S.A.
                              
                              
                                 Varssavi, Poola
                              
                           
                                 5
                              
                              
                                 Norra pankadevaheline laenuintressimäär (NIBOR)
                              
                              
                                 Norske Finansielle Referanser (NoRe)
                              
                              
                                 Oslo, Norra
                              
                           
               “